ओडिशा में कोरोना वायरस के 2697 नए केस, 17 और मरीजों की मौत
ओडिशा में कोविड-19 के 2,697 नए मामले सामने आने के बाद राज्य में संक्रमितों की कुल संख्या बढ़कर 2,46,839 हो गई। वहीं, 17 और लोगों की मौत के बाद मृतक संख्या बढ़कर 991 हो गई।
भुवनेश्वर: ओडिशा में कोविड-19 के 2,697 नए मामले सामने आने के बाद राज्य में संक्रमितों की कुल संख्या बढ़कर 2,46,839 हो गई। वहीं, 17 और लोगों की मौत के बाद मृतक संख्या बढ़कर 991 हो गई। स्वास्थ्य विभाग के एक अधिकारी ने बताया कि नए 2,697 मामलों में से 1,576 मामले पृथक केन्द्र में सामने आए और जबकि अन्य मरीज संक्रमित लोगों के सम्पर्क में आने से कोविड-19 की चपेट में आए। अधिकारी ने बताया कि खुर्दा जिले में सबसे अधिक 482 मामले सामने आए। वहीं कटक में 234 और नौपाड़ा में 153 मामले सामने आए। राज्य के स्वास्थ्य एवं परिवार कल्याण विभाग ने ट्वीट किया, ‘‘यह बताते हुए बेहद दुख हो रहा है कि राज्य में इलाज के दौरान 17 और लोगों की मौत हो गई।’’ खुर्दा में चार, बालासोर में तीन, मयूरभंज तथा पुरी में दो-दो और बैरागढ़, कालाहांडी, मलकानगिरि, नयागढ़, कंधमाल और सुबरनपुर में चार लोगों की मौत हुई। अधिकारी ने बताया कि ओडिशा में अभी 28,811 लोगों का कोरोना वायरस का इलाज जारी है और 2,16,984 लोग संक्रमण मुक्त हो चुके हैं। विभाग के अनुसार राज्य में कोविड-19 के 53 मरीजों की मौत दूसरी बीमारियों से हुई। अधिकारी ने बताया कि राज्य में अभी तक 36.64 लाख नमूनों की कोविड-19 की जांच की गई है।वहीं, पूरे देश की बात करें तो देश में कोरोना वायरस के मामलों में अब कुछ कमी देखने को मिल रही है और साथ में कोरोना से ठीक होने वाले लोगों का आंकड़ा तेजी से बढ़ रहा है, यही वजह है कि भारत में कोरोना वायरस का रिकवरी रेट लगातार ऊपर उठ रहा है और कोरोना वायरस के एक्टिव मामलों में लगातार कमी दर्ज की जा रही है।देश में अब कोरोना वायरस के एक्टिव मामलों की संख्या 9 लाख से भी नीचे आ गई है। 2 अक्तूबर से लेकर 8 अक्तूबर तक लगातार तीसरे हफ्ते ऐसा हुआ है कि कोरोना से ठीक होने वालों का आंकड़ा नए आने वाले मामलों से अधिक हो।केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक शुक्रवार सुबह तक देशभर में कोरोना वायरस के कुल मामलों का आंकड़ा 6906151 दर्ज किया गया है लेकिन इसमें एक्टिव मामलों की संख्या सिर्फ 893592 ही है, पिछले 24 घंटों के दौरान कोरोना के एक्टिव मामलों की संख्या में 8833 की कमी आई है। देश में कुल कोरोना वायरस मामलों में सिर्फ 12.93 प्रतिशत ही एक्टिव केस हैं।  हालांकि कोरोना के नए मामले आने का सिलसिला पहले के मुकाबले कुछ कम जरूर हुआ है लेकिन अभी भी बड़ी संख्या में नए केस सामने आ रहे हैं। केंद्रीय स्वास्थ्य मंत्रालय की तरफ से जारी आंकड़ों के मुताबिक पिछले 24 घंटों के दौरान देशभर में कोरोना वायरस के 70496 नए मामले आए हैं और अब देश में कुल कोरोना वायरस मामलों का आंकड़ा बढ़कर 6906151 तक पहुंच गया है।कोरोना से लोगों के ठीक होने की रफ्तार पहले से बेहतर हुई है, पिछले 24 घंटों के दौरान देशभर में कुल 78365 लोग ठीक हुए हैं और अबतक देशभर में कुल 59,06,069 लोग पूरी तरह से ठीक हो चुके हैं। देश में कोरोना वायरस का रिकवरी रेट 85.51 प्रतिशत तक पहुंच गया है। कोरोना की वजह से जान गंवाने वालों की संख्या में भी पहले के मुकाबले हल्की कमी आई है, पहले रोजाना देश में 1000 से ज्यादा लोगों की मौत हो रही थी लेकिन अब यह आंकड़ा 1000 के नीचे है, पिछले 24 घंटों के दौरान देश में कोरोना की वजह से 964 लोगों की जान गई है और अबतक देशभर में कुल 106490 लोगों की जान जा चुकी है।कोरोना मरीजों की पहचान के लिए देशभर में लगातार टेस्टिंग हो रही है, शुक्रवार को देशभर में 11.68 लाख से ज्यादा कोरोना टेस्ट हुए हैं। देश में कुल कोरोना वायरस टेस्टिंग का आंकड़ा अब बढ़कर 8.45 करोड़ को पार कर चुका है। दुनियाभर में अमेरिका के बाद भारत में ही सबसे ज्यादा कोरोना टेस्ट हो रहे हैं।